《夜台》
宋代·陈普

角陵初为五斗盗，崔浩继作千寻宫。
重黎不生大禹死，鬼魅杂出交蛇龙。
妄夸夺尽离娄明，虚喝弱却楼烦弓。
礼乐沉沦入九地，阴邪叫啸充虚空。
人寰黯淡如夜台，百物凄怆生芒峰。
虎狼四出食人肉，四溟不受黄流东。
岂无健士能拓遏，末俗骨醉难为功。
我欲南游叫虞舜，一怒为我诛兜共。
阴阳草昧风气闭，苍梧日落天鸿蒙。
代天去恶如拔薤，后剪枝叶先其宗。
洗心学易见太极，百怪冰释春流通。
道在不系后与前，日月东出开群蒙。

作者简介：陈普（公元一二四四年至一三一五年）生于宋理宗淳祐四年，卒于元仁宗延祐二年，年七十二岁。居石堂山。入元，隐居教授，从学者数百人。三辟为本省教授，不起。当聘主云庄书院。晚居莆中，造就益众。普著述有石堂遗稿四卷，《四库总目》行于世。